În cantonamentul Petrolului din Turcia a ajuns aseară un atacant italian, Andrea Compagno (23 de ani). Recent, acesta a înscris în preliminariile Europa League.

Potrivit site-ului oficial al ‘lupilor galbeni’, Compagno urmează să fie testat de către staff-ul tehnic la antrenamentele din aceste zile și la cele două jocuri de verificare ce au mai rămas de disputat până la finele cantonamentului.

Cu junioratul făcut la Palermo și, ulterior, la Catania și Torino, Andrea Compagno a jucat la mai multe echipe italiene de eșalon inferior. Este un fotbalist înalt – 1,94 metri.

Până de curând, atacantul a fost legitimat la Tre Fiori (San Marino). În urmă cu câteva săptămâni, a evoluat în preliminariile Europa League, marcând un gol în dubla cu feroezii de la Klaksvik.